borkarbid
Store norske leksikon,Realfag,Kjemi,Uorganisk kjemi
Borkarbid er et materiale som er bygget opp av grunnstoffene bor og karbon. Det har kjemisk formel B4C.
Borkarbid finnes som et fint, svart pulver eller svarte, glinsende, meget harde og sprø krystaller med smeltepunkt 2470 °C og kokepunkt på over 3500 °C. Borkarbid eksisterer over et sammensetningsintervall. Den kommersielle betegnelsen er B4C. Med utgangspunkt i krystallstruktur er B13C2 og B12C3 mer representative formler.Stoffet har hardhet mellom silisiumkarbid (karborundum) og diamant. Det er svært kjemisk stabilt og vil reagere meget lite med sine omgivelser. Det brukes som slipemiddel for hardmetaller, i skjæreverktøy, for innfangning av nøytroner i atomreaktorer, til pansring av kjøretøyer og som beskyttende plater i skuddsikre vester. Les mer i Store norske leksikon karbider hardmetall silisiumkarbid